**ΠΡΟΣ**

**ΤΟΝ ΑΞΙΟΤΙΜΟ ΥΠΟΥΡΓΟ ΕΡΓΑΣΙΑΣ, ΚΟΙΝΩΝΙΚΗΣ ΑΣΦΑΛΙΣΗΣ**

**& ΚΟΙΝΩΝΙΚΗΣ ΑΛΛΗΛΕΓΓΥΗΣ**

**κ. ΓΙΩΡΓΟ ΚΑΤΡΟΥΓΚΑΛΟ**

**ΕΠΙΣΤΟΛΗ ΕΝΗΜΕΡΩΣΗΣ**

**ΓΙΑ ΤΟ ΕΡΓΟ ΚΑΙ ΤΗ ΔΡΑΣΗ ΤΟΥ Σ.ΕΠ.Ε.**

Αξιότιμε και αγαπητέ φίλε και σύντροφε Υπουργέ,

με την παρούσα, νιώθω επιτακτική ανάγκη, αλλά και ιδιαίτερη χαρά να θέσω υπόψη Σας σημαντικά και καταγεγραμμένα στοιχεία που αφορούν στις προσπάθειες, τη λειτουργία και την αποτελεσματική δράση του Σώματος Επιθεώρησης Εργασίας (Σ.ΕΠ.Ε.) στο διάστημα των δέκα (10) μηνών που έχω την τιμή να ασκώ τα καθήκοντα του Ειδικού Γραμματέα.

Καταρχήν, αναφορικά με τους διενεργούμενους ελέγχους, με κριτήριο τον ετήσιο προγραμματισμό, έχει διαπιστωθεί αύξηση σε ποσοστό **10,3%** (συγκεκριμένα από 5 Αυγούστου 2015 έως και τέλη Μαρτίου 2016), γεγονός αξιοσημείωτο, λαμβανομένου υπόψη ότι κατά το πιο πάνω επίμαχο διάστημα είχαμε μία εκλογική αναμέτρηση και την αποχώρηση αρκετών ικανών επιθεωρητών λόγω συνταξιοδότησης. Εξάλλου, πρέπει να ληφθεί υπόψη ότι με τη συμπλήρωση ενός έτους θητείας μου, το πιο πάνω ποσοστό αναμένεται περαιτέρω αυξημένο, ενώ πρέπει να επισημάνω ότι ένας μεγάλος αριθμός επιθεωρητών ασχολείται παράλληλα με τα καθήκοντά του με την εκπαίδευση και την έναρξη και θέση σε λειτουργία των πληροφοριακών συστημάτων του Σ.ΕΠ.Ε. (ΟΠΣ και ΣΕΟΜ).

Μία δεύτερη σημαντική επιτυχία του Σ.ΕΠ.Ε. αφορά στην επίλυση των εργατικών διαφορών, όπου σε αντίθεση με την επικρατούσα πρακτική των παρελθόντων ετών της παραπομπής στα καθ’ ύλην αρμόδια δικαστήρια, ήδη η συντριπτική πλειοψηφία των Τμημάτων Επιθεώρησης ανά την ελληνική επικράτεια προχωρά με τόλμη στην εκδίκαση των εργατικών διαφορών, δίνοντας έμφαση και σταθερή προσήλωση στη συμφιλίωση των διαδίκων, με σκοπό την άμεση επίλυση των διαφορών και την ικανοποίηση των δικαιωμάτων των εργαζομένων.

Στο διάστημα της μέχρι τώρα θητείας μου (και ειδικότερα από 5 Αυγούστου 2015 έως και τέλη Μαρτίου 2016) το ποσοστό συμφιλιωτικής επίλυσης των εργατικών διαφορών ανέρχεται στο **47,84%** και ένα ποσοστό της τάξης του **22,00%** ματαιώνεται ύστερα από την ασφυκτική πίεση και παρέμβαση της Επιθεώρησης είτε μέσω επιτόπιου ελέγχου, είτε μέσω προτροπών, συστάσεων, υποδείξεων και προειδοποιήσεων προς την πλευρά των εργοδοτών για συμμόρφωση στις κείμενες διατάξεις νόμου, με σκοπό την εκπλήρωση των υποχρεώσεών τους έναντι των εργαζομένων, όπως π.χ. η καταβολή δεδουλευμένων και άλλων επιδομάτων.

Κατά συνέπεια, η συναινετική επίλυση των εργατικών διαφορών ανέρχεται στο συνολικό ποσοστό του **70%**, ενώ μόλις το **30%** των διαφορών οδηγείται στα αρμόδια δικαστήρια. Μάλιστα, ο στόχος του Σ.ΕΠ.Ε αναφορικά με τη συμφιλίωση εργοδοτών και εργαζομένων είναι να προσεγγίσουμε το ποσοστό του **80%**, καθώς βασική μου θέση είναι να υπηρετήσουμε το συμφέρον των εργαζομένων, που σε αυτή την κρίσιμη οικονομική περίοδο, έχει ανάγκη άμεσης στήριξης και συνδρομής.

Στο σημείο αυτό, πρέπει να τονιστεί μία σημαντική καινοτομία, που αφορά στους διενεργούμενους στοχευμένους, ποιοτικούς και ενδελεχείς ελέγχους σε μεγάλες επιχειρήσεις ή σε νομικά πρόσωπα, με σκοπό την εμπέδωση του ουσιαστικού αισθήματος δικαίου στους αδύναμους εργαζόμενους, αλλά και στους μικρούς αδύναμους εργοδότες, ώστε να αρχίσει να παγιώνεται μία άλλη αντίληψη στο πεδίο των εργασιακών σχέσεων (ενδεικτικά επισημαίνω τη διενέργεια ελέγχων σε Δήμους (π.χ. Ελληνικό, Ζωγράφου, Μαρούσι, Γλυφάδα), δημόσιες ανώνυμες εταιρείες (π.χ. ΟΤΕ), μεγάλες επιχειρήσεις (π.χ. Πεντελικό), τηλεοπτικούς σταθμούς (π.χ. Mega Channel, Star), εφημερίδες (π.χ. Βήμα, Νέα, Καθημερινή, Δημοκρατία) νομικά πρόσωπα δημοσίου ή ιδιωτικού δικαίου (π.χ. Γηροκομείο Αθηνών, Εθνική Λυρική Σκηνή), ενώ σε περιπτώσεις μεμονωμένων επιχειρηματιών ή ελεύθερων επαγγελματιών προηγείται πάντα η τακτική των παραινέσεων, συστάσεων, συμβουλών και νουθεσιών, ελέγχων και επανελέγχων προκειμένου να αντιληφθούν τη στοργή και την προστασία του κράτους και μόνον, εάν και εφόσον διαπιστώνεται παραβατικότητα συστηματικά και κατ’ εξακολούθηση, επιβάλλεται, κατά περίπτωση, το αντίστοιχο πρόστιμο, με στόχο κυρίως την τήρηση του νόμου και όχι την αναιτιολόγητη και εξοντωτική τιμωρία.

Με άλλα, λόγια, το Σ.ΕΠ.Ε. επιτελεί τον πολυσήμαντο ρόλο του, που ξεκινά από την πρόληψη, με κορωνίδα τη συμφιλίωση και καταλήγει στην καταστολή, με την επιβολή της αντίστοιχης κατά περίπτωση κύρωσης.

Κάτω από αυτό το πρίσμα και τη νέα προσέγγιση του τρόπου δράσης της Επιθεώρησης Εργασίας, είναι πράγματι σημαντικό να τονιστεί ότι για το από 5 Αυγούστου 2015 έως και τέλος Μαρτίου 2016 χρονικό διάστημα, δηλαδή για χρονικό διάστημα οχτώ (8) μηνών έχουν επιβληθεί **5.114** πράξεις επιβολής προστίμου συνολικού ύψους **24.527.461** ευρώ και αντίστοιχα έχουν υποβληθεί **2.087** μηνύσεις-μηνυτήριες αναφορές και **139** διακοπές εργασιών.

Το αντίστοιχο περσινό διάστημα είχαν επιβληθεί **5.436** πράξεις επιβολής προστίμου συνολικού ύψους **26.951.004** ευρώ αντίστοιχα, ενώ είχαν υποβληθεί **2.313** μηνύσεις-μηνυτήριες αναφορές και **184** διακοπές εργασιών.

Το αντίστοιχο προπέρσινο διάστημα είχαν επιβληθεί **6.257** πράξεις επιβολής προστίμου συνολικού ύψους **28.423.405** ευρώ αντίστοιχα, ενώ είχαν υποβληθεί **3.071** μηνύσεις-μηνυτήριες αναφορές και **202** διακοπές εργασιών\*

*\*Για το συγκεκριμένο χρονικό διάστημα πρέπει να συνεκτιμηθεί ότι ανήκαν στο έμψυχο δυναμικό του Σ.ΕΠ.Ε περίπου* ***50*** *επιπλέον επιθεωρητές, που σήμερα δεν υπάρχουν πλέον, ενώ παράλληλα πρέπει να τονιστεί ότι από 15 Σεπτεμβρίου 2013 διεξήχθησαν πολλοί εντατικοί έλεγχοι από μικτά με την ΕΥΠΕΑ και την Οικονομική Αστυνομία κλιμάκια, γεγονός που μαρτυρά ότι συμμετείχαν στα εν λόγω κλιμάκια και ελεγκτές πέραν του Σ.ΕΠ.Ε. Κάτω από αυτές τις συνθήκες, γίνεται προδήλως αντιληπτό ότι δεν υφίσταται εν τοις πράγμασι μείωση ακόμα και στις πράξεις επιβολής προστίμων, καθώς από την αναλογική σύγκριση προκύπτει αβίαστα ότι το Σώμα μας εξακολουθεί να έχει ακόμη και στην καταστολή τα ίδια ποσοτικά αποτελέσματα ακόμα και με την υφιστάμενη μείωση και έλλειψη προσωπικού.*

Τέλος, αναφορικά με την αντιμετώπιση της αδήλωτης εργασίας, χάρις στη συνδυαστική και στρατηγική τακτική των εκστρατειών πρόληψης, ενημέρωσης, προτροπής, συμβουλών, συστάσεων ελέγχων και επανελέγχων, έχουμε κατορθώσει στο χρονικό διάστημα από 5 Αυγούστου 2015 έως και Δεκέμβριος 2015 (μέχρι τότε υπάρχουν καταγεγραμμένα και επεξεργασμένα στοιχεία) το ποσοστό να ανέρχεται στο **15,37%,** ενώ στα αντίστοιχα χρονικά διαστήματα από Αύγουστο 2014 έως και Μάρτιο 2015 και από Αύγουστο 2013 έως και Μάρτιο 2014, το ποσοστό ανερχόταν σε **17,58%** και **23,08%** αντίστοιχα, γεγονός που αποτυπώνει ανάγλυφα την πρόοδο που έχει επιτευχθεί στην αναχαίτιση αυτού του τραγικού φαινομένου συστημικής εργασιακής εκτροπής.

Η μάχη κατά της αδήλωτης εργασίας αντανακλάται και στα στοιχεία του Πληροφοριακού Συστήματος «ΕΡΓΑΝΗ», από τα οποία προκύπτει το υψηλότερο καταγεγραμμένο ισοζύγιο προσλήψεων – απολύσεων από το έτος 2001 έως και σήμερα **για τη χρονική περίοδο 01/01/2016 έως 21/06/2016** των **236.581 νέων θέσεων εργασίας.**

Περαιτέρω, θα ήθελα να σας υπογραμμίσω ότι έχει ήδη ξεκινήσει μία οριζόντια και κάθετη συνεργασία όχι μόνο μεταξύ των Ειδικών Επιθεωρητών της Κεντρικής Υπηρεσίας του Σ.ΕΠ.Ε., αλλά και μεταξύ των Ειδικών Επιθεωρητών και των αρμόδιων κατά τόπον Επιθεωρητών, για την όσο το δυνατόν άμεση και αποτελεσματική αντιμετώπιση σοβαρών εργατικών διαφορών που χρήζουν είτε της άμεσης επέμβασης, είτε της άμεσης στήριξης της Κεντρικής Υπηρεσίας.

Από την πρώτη μέρα της θητείας μου, έχει δημιουργηθεί ένας άμεσος δίαυλος μεταξύ του Υπουργείου μας και του Σ.ΕΠ.Ε., γιατί πολύ απλά, μόνο με αυτό τον τρόπο, μπορεί να υπηρετηθεί μία πολιτική που αποβλέπει στην προστασία των εργασιακών δικαιωμάτων, την αντιμετώπιση της αδήλωτης εργασίας και της εργοδοτικής αυθαιρεσίας και ασυδοσίας.

Μολονότι δεν έχουμε προλάβει (λόγω κυρίως του ασφαλιστικού νομοσχεδίου) να προβούμε στις πρώτες αναγκαίες νομοθετικές ρυθμίσεις, ωστόσο έχουμε κατορθώσει με τη στήριξη του Υπουργείου και τη συγκινητική προσπάθεια της συντριπτικής πλειοψηφίας των Επιθεωρητών του Σώματος, να λειτουργήσουμε στο καθημερινό γίγνεσθαι και να δώσουμε τα πρώτα σημάδια γραφής που πρέπει να διέπουν τη φιλοσοφία του Σώματος, υψώνοντας καταρχήν ένα ανάχωμα στην απορύθμιση των εργασιακών σχέσεων μέσα από το δίαυλο της πρόληψης, της κοινωνικής αρωγής, της συμφιλίωσης και σε τελευταίο και μόνο βαθμό –εφόσον τούτο κρίνεται απαραίτητο- της καταστολής.

Ο ρόλος του Σώματός μας, με την εξέλιξη και την τροπή που παίρνουν οι εργασιακές σχέσεις, είναι πλέον και παιδαγωγικός, καθώς καλείται να επιτελέσει και καθήκοντα διαμορφωτή εργασιακής συνείδησης, που θα δώσουν βαθιά ανάσα, ελπίδα και προοπτική στους αδύναμους εργαζόμενους και στους άνεργους, αλλά και στους μικρούς και αδύναμους εργοδότες.

Με βάση τις υφιστάμενες κοινωνικοοικονομικές συνθήκες, αλλά και την τωρινή κατάσταση του Σώματος (συνταξιοδοτήσεις ικανών Επιθεωρητών, ολιγάριθμο προσωπικό ένεκα μεταθέσεων, μετατάξεων και αποσπάσεων), το Σώμα εξακολουθεί να έχει υψηλό βαθμό ετοιμότητας και δράσης και έχει ήδη αρχίσει να αναπτύσσεται ένα αίσθημα αλληλεγγύης και υπευθυνότητας, όπου αρκετοί Επιθεωρητές συμβάλουν, ήδη, εθελούσια με προσφορά επιπλέον εργασίας για να καλυφθούν οι ανάγκες του Σώματος.

Ολοκληρώνοντας αυτή την επιστολή μου, θα ήθελα να εκφράσω την ευχή να μπορέσουμε να συνεχίσουμε τον αγώνα μας μαζί με την πολιτική ηγεσία του Υπουργείου, ώστε να κατορθώσουμε με την ίδια αποφασιστικότητα, ταχύτητα, πάθος και μεράκι, να πραγματοποιήσουμε τους στόχους που έχουμε ήδη οριοθετήσει για ένα πιο αισιόδοξο εργασιακό τοπίο.

**Αθήνα, 22 Ιουνίου 2016**

**Με εγκάρδιους και συντροφικούς χαιρετισμούς,**

**Ο Ειδικός Γραμματέας του Σ.ΕΠ.Ε.**

**Γιάννης Σπ. Σούκος**